Робърт Фрост
Брези

Превод от английски: Цветан Стоянов, —

chitanka.info

В гората зърна ли прегънати брези

край другите изправени дървета,

обичам да си мисля — някое момче ги е люляло.

Но от люлеене те не остават тъй,

а от виелиците. Можеш да ги видиш,

покрити с лед, през утрините зимни

подир суграшицата. Те се чукат

една във друга, стават многоцветни

и пукат, и събарят своя гланц.

След туй от слънчевата топлина с кристали

поръсват снежната кора отдолу —

такива купища накълцано стъкло,

че мислиш — небосводът се е счупил.

До папратта ги свежда тежестта им,

те няма да се счупят,

но няма да се изправят вече.

И след години можеш да ги видиш

все тъй прегънати, листата виснали —

като момичета, които лазят

със спуснати коси — да ги сушат.

Но друго щях да кажа аз, когато

се вмъкна истинското обяснение

за снежните виелици — че предпочел бих

едно момче да е прегъвало брезите,

момче, излязло кравите да прибере,

израснало далече от града,

и не успяло бейзбол да научи,

само измислило една-единствена игра,

и зиме, лете нея все играе.

То е превивало дърветата в гората,

додето силата на всяко е сломило,

и не остава, не остава ни едно

да му се противи. То е научило,

което трябва — че не бива изведнъж

брезите към земята да навежда,

то пази чак догоре равновесие,

катери се грижливо със усилието,

с което се налива вино в чаша —

до тънката черта, дори над нея.

Тогава скача със крака напред

и рита въздуха, докато стигне долу.

Тъй някога и аз брези прегъвах,

и днес мечтая пак да ги прегъвам.

Когато ме гнетят съображения,

когато целият живот прилича

на лес непроходим и по лицето

ми лазят паяжини и сълзят очите

от ударите на коварни клончета,

бих искал да се вдигна от земята

и да се върна, и отново да се вдигна.

Съдбата да не ме разбира криво,

да не ме носи в своята оскъдност

без път обратен. Истинското място

за обич е земята. Друго няма.

Как искам да се качвам по брези,

по белите стъбла все към небето

и те да не издържат мойта тежест,

и връх да свиват, долу да ме връщат.

На този свят аз знам неща, по-лоши,

отколкото брезите да прегъваш.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.